FI Euroopan unionin virallinen lehti L 184/1

KOMISSION ASETUS (EU) 2017/1270,

annettu 14 päivänä heinäkuuta 2017,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse kaliumkarbonaatin (E 501) käytöstä kuorituissa ja pilkotuissa hedelmissä ja kasviksissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Elintarvikelisäaineita koskeva unionin luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Lokakuun 15 päivänä 2015 toimitettiin hakemus, joka koski kaliumkarbonaatin (E 501) käytön hyväksymistä kuorituissa ja pilkotuissa hedelmissä ja kasviksissa, ja se toimitettiin jäsenvaltioiden saataville asetuksen (EY) N:o 1331/2008 4 artiklan mukaisesti.

(4) Tuoreiden pilkottujen hedelmien ja kasvisten käsittelyn yhteydessä entsymaattiset aktiivisuudet voivat johtaa tuotteiden laadun heikkenemiseen, kuten tummumiseen ja rakenteen hajoamiseen, sekä elintarvikehävikkiin. Tummumisen estämiseksi voidaan käyttää askorbiinihappoa (E 300). Askorbiinihappo näyttää kuitenkin hajottavan solukkoa, jolloin hedelmät ja vihannekset pehmenevät ja muuttavat väriään muutaman päivän jälkeen. Kaliumkarbonaatin (E 501) käyttö suojaa tehokkaammin tummumiselta, sillä se toimii stabilointi- ja happamuudensäätöaineena ja minimoi askorbiinihapon aiheuttamia solukkovaurioita.

(5) Elintarvikealan tiedekomitea on luokitellut karbonaatit (3) ryhmään ”hyväksyttävän päiväsaannin (ADI) arvoa ei määritetty”, mikä merkitsee sitä, ettei aine aiheuta terveysvaaraa sellaisina määrinä käytettäessä, mikä on tarpeen halutun teknologisen vaikutuksen aikaansaamiseksi.

(6) Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska kaliumkarbonaatin (E 501) käytön hyväksyminen stabilointi- ja happamuudensäätöaineena kuorituissa ja pilkotuissa hedelmissä ja kasviksissa merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.

(7) Sen vuoksi on aiheellista hyväksyä kaliumkarbonaatin (E 501) käyttö stabilointi- ja happamuudensäätöaineena asetuksen (EY) N:o 1333/2008 liitteessä II vahvistetussa elintarvikeryhmässä 04.1.2 ”Kuoritut ja pilkotut hedelmät ja kasvikset”quantum satis-periaatetta soveltaen. Sen varmistamiseksi, että kuluttaja saa tietää tästä käsittelystä, kaliumkarbonaatin (E 501) käyttö olisi rajoitettava nautintavalmiisiin valmiiksi pakattuihin, jäähdytettyihin ja jalostamattomiin hedelmiin ja kasviksiin sekä valmiiksi pakattuihin jalostamattomiin ja kuorittuihin perunoihin.

(8) Sen vuoksi asetuksen (EY) N:o 1333/2008 liitettä II olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2017. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) Report from the Scientific Committee for food, 25th series, 1990.